| Germano Busčo provincija*Provincia Germán Busch* |
| --- |
| 

|  |  |
| --- | --- |
|  |  |
|  |  |
|  |

 |
|  |
|  |
| **Valstybė** | Bolivijos vėliava Bolivija |
| **Departamentas** | Santa Kruso departamentas |
| **Administracinis centras** | Puerto Suaresas |
| **Savivaldybių** | 3 |
|  |
| **Gyventojų** (2001) | 33 006 |
| **Plotas** | 24 765 km² |
| **Tankumas** (2001) | 1,33 žm./km² |

**Germano Busčo provincija** (isp. *Provincia Germán Busch*) – viena iš penkiolikos Santa Kruso departamento provincijų, esanti rytinėje departamento dalyje, Bolivijoje. Provincijos sostinė Puerto Suaresas.

Provincija kartu su Njuflo de Čaveso, Chosė Migelio de Velasko, Anchelo Sandovalo, Čikitoso ir Gvarajoso provincijomis sudaro vadinamąją Gran Čikitanijos teritoriją (isp. *Gran Chiquitania*).

Istorija
--------

Provincija įkurta 1984 m. lapkričio 30 d. pertvarkius Anchelo Sandovalo ir Čikitoso provincijas. Provincija pavadinta Bolivijos prezidento ir Čiako karo didvyriui Germán Busch Becerra garbei.

Geografija
----------

Šiaurėje Germano Busčo provincija ribojasi su Anchelo Sandovalio provincija, vakaruose su Čikitoso provincija ir Kordiljeros provincijomis, pietuose su Paragvajumi, rytuose su Brazilija.

Germano Busčo provincija patenka į dvi skirtingas ekosistemas Pantanalio zoną ir Čikitano miškus (isp. *Bosque Chiquitano*). Provincijos vidutinis aukštis 100 metrų virš jūros lygio. Vyraujantis reljefas lygumos ir kalvos. Regionas gausus mineralinėmis iškasenomis. Manoma, kad provincijoje esančiame 756 m aukščio Mutuno kalne (isp. *Cerro Mutún* ) yra vienos didžiausių geležies rūdos atsargos. Teritoriją kerta daug upių, iš kurių svarbiausia Paragvajaus upė. Rytinėje provincijos dalyje yra Kasereso ežeras.

Provincijoje vyrauja drėgnas subtropinis klimatas. Išsiskiria du ryškūs sezonai: lietaus sezonas lapkričio-balandžio mėnesiais ir sausasis sezonas gegužės-spalio mėnesiais. Vidutinė metinė temperatūra 26 °C, metinis kritulių kiekis 1051,7 mm.

Demografija
-----------

Germano Busčo provincijos gyventojai (33 006 gyv.) sudaro 1,63 % visų departamento gyventojų. Didžioji provincijos gyventojų dalis (81,2 %) gyvena miestuose. Kaimuose gyvena tik 18,8 % provincijos gyventojų.

Didžiausi provincijos miestai:

* Puerto Kicharas (8 963 gyv.)
* Arojo Konsepsjonas (3 574 gyv.)
* El Karmenas (2 669 gyv.)

52,8 % provincijos gyventojų yra vyrai, 47,2 % moterys. 42,24 % gyventojų yra jaunesni negu 16 metų.

Pagal 2001 metų surašymo duomenis 35,34 % provincijos gyventojų save priskiria čikitanams, 8,12 % kečujams, 4,46 % aimarams, 4,61 % kitoms indėnų tautoms. 47,46 % gyventojų nepriklauso jokioms indėnų tautoms.

Daugiausiai provincijos gyventojų dirba prekybos sektoriuje (21,29 %) ir žemės ūkio, gyvulininkystės ir miškininkystės sektoriuje (14,16 %).

Administracinis suskirstymas
----------------------------


**Puerto Suárez**
**Puerto Quijarro**
**Carmen Rivero Torrez**

Provincija padalinta į 3 savivaldybes:

| Savivaldybė | Gyventojų skaičius |
| --- | --- |
| Puerto Suaresas | 15 209 (46,08 %) |
| Puerto Kicharas | 12 903 (39,09 %) |
| Karmen Rivero Toresas | 4 894 (14,83 %) |
|

Šaltiniai
---------

1. ↑  Germano Busčo provincijos geografija Archyvuota kopija 2008-10-05 iš Wayback Machine projekto. **(**isp.**)**
2. ↑  Santa Kruso departamento statistika. Bolivijos nacionalinis statistikos institutas (2001) Archyvuota kopija 2009-04-19 iš Wayback Machine projekto.
3. ↑  Gyventojų statistika. Bolivijos nacionalinis statistikos institutas (2001) Archyvuota kopija 2008-11-18 iš Wayback Machine projekto.

Nuorodos
--------

* Germano Busčo provincijos žemėlapis Archyvuota kopija 2009-01-25 iš Wayback Machine projekto.
* Germano Busčo provincijos puslapis **(**isp.**)**

  



| Santa Kruso departamento provincijos | Santa Kruso departamento vėliava |
| --- | --- |
| Andres Ibanjesas | Anchel Sandovalis | Čikitosas | Kordiljera | Florida | German Busčas | Gvarajosas | Ičilas | Ignasijo Varnesas | Chosė Migel de Velaskas | Manuel Marija Kabaljeras | Njuflo de Čavesas | Obispo Santistevanas | Sara | Valjegrandė |